Τηλ. Πρόεδρου: 6981890371 - Τηλ: Γενικού Γραμματέα: 6973771290

Αρ.πρωτ: 17 Λαμία 14.02.2020

ΠΡΟΣ: Αρχηγό Π.Σ. Αντιστράτηγο

κ. Στέφανο Κολοκούρη

ΚΟΙΝ: Συναδέλφους – Μέλη της Ένωσης

**ΘΕΜΑ: «Αίτημα συνάντησης της Ε.Υ.Π.Σ. Περ. Στερεάς Ελλάδας με νέο Αρχηγό του Π.Σ.»**

Κύριε Αρχηγέ,

εκφράζουμε τα ειλικρινή και θερμά συγχαρητήριά μας για την ανάληψη της ηγεσίας του Π.Σ. και σας ευχόμαστε υγεία, δύναμη και επιτυχία στο δύσκολο έργο σας, το οποίο και αναλαμβάνετε σε μία κρίσιμη περίοδο, η οποία χαρακτηρίζεται από την δρομολόγηση μεγάλων αλλαγών για τον εργασιακό μας χώρο.

Τα προβλήματα που κληρονομείτε είναι μεγάλα, διαρκώς επιδεινούμενα και απαιτούν λύσεις σε κάθε επίπεδο, ώστε το Π.Σ., ως κύρια επιχειρησιακή και οργανωμένη δομή της Πολιτικής Προστασίας της χώρας να καταστεί σύγχρονο και αποτελεσματικό στις νέες προκλήσεις του μέλλοντος.

Η Περιφέρεια Στερεάς Ελλάδας, γνωρίζετε ήδη ότι αποτελεί μία από τις επιχειρησιακά δραστήριες περιφέρειες της χώρας, με περιοχές μεγάλης επικινδυνότητας και ως εκ τούτου θεωρούμε ότι απαιτεί ιδιαίτερη προσοχή σε κάθε επίπεδο.

Τα προβλήματα που αντιμετωπίζουμε είναι πολλά, τα γνωρίζετε ήδη από την περασμένη θητεία σας σε κομβικές θέσεις του Π.Σ. και συνοψίζονται στα παρακάτω:

1. Ανεπάρκεια προσωπικού σε κρίσιμες Υπηρεσίες και Κλιμάκια της Περιφέρειας – ανάγκη αναδιοργάνωσης της οργανικής δύναμης με αναβάθμιση Υπηρεσιών.
2. Μεγάλα προβλήματα στέγασης Υπηρεσιών, οι οποίες δεν παρέχουν πλέον λόγω της παλαιότητας ή άλλων προβλημάτων αξιοπρεπείς συνθήκες διαβίωσης των υπαλλήλων
3. Ανάγκη ανανέωσης του στόλου των οχημάτων συγκεκριμένων υπηρεσιών, τα οποία γερνούν και απαιτούν μεγάλο κόστος συντήρησης.

Επίσης ζητήματα όπως αυτό των επιφυλακών του πυροσβεστικού προσωπικού αλλά και της διοικητικής μέριμνας κατά την εκδήλωση των μεγάλων συμβάντων, πρέπει να τεθούν σε νέα βάση καθώς κατά τους μήνες της αντιπυρικής περιόδου, οι Διοικήσεις με μεγάλη ευκολία, λειτουργώντας πέρα από κάθε νομικό πλαίσιο, παραβιάζουν κάθε κανόνα, στο όνομα και μόνο των υπηρεσιακών αναγκών.

Μετά από την παραπάνω επιγραμματική παράθεση κάποιων εκ των προβλημάτων της Περιφέρειας Στερεάς Ελλάδας, ζητάμε συνάντηση του Δ.Σ. της Ένωσης μαζί σας με σκοπό την εκτενή ενημέρωσή σας για την προώθηση λύσεων στα μεγάλα θέματα που καθημερινά μας απασχολούν.

Για το Δ.Σ. της Ε.Υ.Π.Σ. Περιφέρειας Στερεάς Ελλάδας

Ο ΓΕΝΙΚΟΣ  ΓΡΑΜΜΑΤΕΑΣ                                              Ο ΠΡΟΕΔΡΟΣ

Κοτρώνης Παναγιώτης Υφαντής Ευάγγελος